ไฟแนนเชียลไดเจสต์
ยานยนต์สดใสครึ่งปีหลัง
11 ส.ค. 2554

ยานยนต์สดใสครึ่งปีหลัง
นายวัลลภ เตียสุวรรณ ผู้อำนวยการสถาบันยานยนต์ เปิดเผยว่า ครึ่งแรกปีนี้ ยอดการผลิตรถยนต์มี 8 แสนคัน เพราะได้รับผลกระทบจากสึนามิที่ญี่ปุ่น แต่คาดว่าจะกลับมาผลิตได้ 1 ล้านคันในครึ่งปีหลัง ขณะนี้มีโรงงานผลิตรถยนต์ใหม่กำลังก่อสร้าง คาดว่าภายในปี 2557 กำลังการผลิตจะเพิ่มเป็น 3 ล้านคัน โดยไทยตั้งเป้าเป็นฐานการผลิตยานยนต์นานาชาติในเอเชีย
นายวรพจน์ ฉัตรชัยกุลศิริ รองกรรมการผู้อำนวยการสายการเงินและบัญชี บริษัท สมบูรณ์ แอ๊ดวานซ์ เทคโนโลยี (SAT) กล่าวว่า ครึ่งปีหลังยอดขายของบริษัทน่าจะเติบโตมากกว่าครึ่งปีแรกที่คิดเป็นเพียง 45% ของยอดขายทั้งปี และมีอัตรากำไรขั้นต้น 20% ส่งผลให้กำไรทั้งปีน่าจะดีกว่าปีก่อน แต่อัตราผลตอบแทนต่อผู้ถือหุ้นคาดว่าจะอยู่ที่ 18% ลดลงจากปีก่อนที่ได้ 23.38% ส่วนปีหน้าตั้งเป้ายอดขายเติบโต 10-12% 
ML หัวทิ่มปฏิเสธข่าวแจกเงินปันผล
บริษัท ไมด้า ลิสซิ่ง (ML) ชี้แจงกรณีมีข่าวเรื่องผลประกอบการและบริษัทจะจ่ายเงินปันผลนั้น บริษัทยังไม่สามารถจ่ายเงินปันผลได้เนื่องจากติดเงื่อนไขเงินกู้ที่ทางบริษัทมีอยู่กับธนาคารผู้ให้กู้ ทั้งนี้ ราคาหุ้น ML ปักหัวลงในช่วงบ่ายหลังจากขึ้นไปสูงสุดถึง 1.14 บาท แต่กลับมาปิดต่ำสุดที่ 1.07 บาท ลดลง 0.01 บาท